RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-applikazzjoni tad-Direttiva 2006/48/KE għal mikrokreditu /* COM/2012/0769 final */





WERREJ 1........... Introduzzjoni................................................................................................................... 3 2........... Is-sitwazzjoni tal-mikrokreditu fl-Unjoni Ewropea........................................................... 4 2.1........ Mikrokreditu huwa kunċett b'diversi definizzjonijiet.......................................................... 4 2.2........ Firxa wiesgħa ta' definizzjonijiet hija riflessa fil-varjetà ta’ fornituri ta' mikrokreditu............ 5 2.2.1..... Ħarsa ġenerali tat-tipi ta’ istituzzjonijiet li jipprovdu mikrokrediti fl-UE.............................. 5 2.2.2..... Istituzzjonijiet bankarji għandhom rwol ewlieni fl-UE minkejja li l-mikrokreditu ta' spiss huwa biss attività anċillari...................................................................................................................................... 5 2.2.3..... L-istituzzjonijiet mhux bankarji li primarjament jagħtu mikrokrediti huma fornitur importanti ieħor 6 2.2.4..... Is-settur pubbliku huwa wieħed mill-aktar atturi influwenti fis-suq tal-mikrokreditu............ 6 3........... Superviżjoni prudenzjali ta’ attivitajiet ta’ mikrokreditu fl-UE li jirriżultaw mill-applikazzjoni tad-Direttiva 2006/48/KE..................................................................................................... 7 3.1........ Parti kbira tal-fornituri ta' mikrokreditu huma eżentati mill-applikazzjoni ta' rekwiżiti prudenzjali stabbiliti fid-Direttiva 2006/48/KE..................................................................................................... 7 3.2........ Diversi fatturi x'aktarx itaffu l-impatt tar-rekwiżiti prudenzjali stabbiliti fid-Direttiva 2006/48/KE dwar attivitajiet ta’ mikrokreditu għalkemm jista’ jkun hemm xi restrizzjonijiet sinifikanti................................. 8 3.2.1..... Id-Direttiva 2006/48/KE ma tikkunsidrax in-natura speċifika tal-mikrokreditu.................. 8 3.2.2..... Aċċess għal skemi ta' garanzija pubblika jippermetti lil fornituri ta' mikrokreditu jnaqqsu b’mod sinifikanti l-livell tal-fondi proprji meħtieġa biex ikopru r-riskju tal-kreditu li huma esposti għalih...................... 8 3.2.3..... Il-biċċa l-kbira tal-mikrokreditu jista’ jiġi eżentat mil-limitu wiesa’ ta’ skopertura mfassla biex jillimita r-riskju tal-konċentrazzjoni............................................................................................................... 9 3.2.4..... Ir-rekwiżiti tad-Direttiva f'termini tal-ġestjoni tar-riskju jgħinu lill-mikromutwanti bankarji biex itaffu r-riskji tagħhom.................................................................................................................................... 10 3.2.5..... Id-Direttiva 2006/48/KE tesiġi li fornituri ta’ mikrokreditu bankarju jikkonformaw mar-regoli prudenzjali biex itaffu r-riskju tal-likwidità....................................................................................................... 10 3.2.6..... Id-Direttiva 2006/48/KE tista' tinvolvi piżijiet amministrattivi kbar li jistgħu jnaqqsu l-attrazzjoni tal-mikrokreditu bħala negozju bankarju filwaqt li jsaħħu l-fiduċja ta' investituri finanzjarji f'fornituri ta' mikrokreditu 10 4........... Konklużjonijiet............................................................................................................. 11 RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-applikazzjoni tad-Direttiva 2006/48/KE għal mikrokreditu 1. Introduzzjoni Il-mikrokreditu ġeneralment huwa rikonoxxut – mill-Istati Membri, l-istituzzjonijiet finanzjarji, l-awtoritajiet superviżorji nazzjonali, fost oħrajn – bħala kanal ta’ finanzjament effettiv għall-ħolqien tal-impjiegi u l-inklużjoni soċjali, li jista’ jnaqqas l-effetti negattivi tal-kriżi finanzjarja attwali filwaqt li jikkontribwixxi għall-intraprenditorija u t-tkabbir ekonomiku fl-UE. Huwa għalhekk li l-iżvilupp tal-mikrokreditu kien ta' importanza kbira fuq l-aġenda tal-Kummissjoni Ewropea għal dawn l-aħħar ftit snin. F'Novembru 2007, il-Kummissjoni Ewropea ppubblikat il-Komunikazzjoni tagħha “Inizjattiva Ewropea għall-iżvilupp ta’ mikrokreditu b’appoġġ għat-tkabbir u l-impjiegi” sabiex tippromwovi ambjent aktar favorevoli għall-forniment tal-mikrokreditu. Fl-aħħar ftit xhur, il-Kummissjoni Ewropea kienet involuta direttament, kemm flimkien mas-settur tal-mikrokreditu kif ukoll mal-awtoritajiet pubbliċi nazzjonali, fl-identifikazzjoni tal-ostakli li l-fornituri tal-mikrokreditu jiffaċċjaw biex jimmobilizzaw is-servizzi tagħhom fl-UE kollha u biex jikkunsidraw kif jistgħu jingħelbu dawn l-ostakli u jekk teżistix il-ħtieġa għal azzjoni regolatorja fuq livell nazzjonali jew tal-UE. L-istadju tar-reviżjoni u d-diskussjoni mmexxi mill-Kummissjoni Ewropea inkluda konferenza organizzata flimkien mal-Kumitat Ekonomiku u Soċjali Ewropew fit-2 ta' Diċembru 2011. Ir-rieda li jiġi żviluppat mikrokreditu fl-UE kienet kondiviża wkoll mill-koleġiżlaturi tal-UE waqt il-proċess tan-negozjati tad-Direttiva 2009/111/KE[1]. Huma talbu lill-Kummissjoni Ewropea biex tirrevedi l-applikazzjoni tad-Direttiva 2006/48/KE[2] għall-mikrokreditu. Kif stabbilit fl-Artikolu 156 ta' din tal-aħħar, il-Kummissjoni Ewropea ntalbet tirrapporta r-riżultati ta' din ir-reviżjoni lill-Parlament Ewropew u lill-Kunsill flimkien ma’ kwalunkwe proposta xierqa. It-taqsima li jmiss għandha l-għan li tiċċara t-tifsira ta' mikrokreditu b'enfasi speċjali fuq mikromutwanti, li għandha tibda b’apprezzament ċar tal-parteċipanti f’din l-attività ta’ self u l-kwistjonijiet involuti. It-tielet taqsima tagħti ħarsa ġenerali tas-superviżjoni prudenzjali tal-mikromutwanti fl-UE u tidentifika l-effetti tar-rekwiżiti prudenzjali fuq attivitajiet ta’ mikrokreditu li jirriżultaw mill-applikazzjoni tad-Direttiva 2006/48/KE. L-aħħar parti tikkonkludi jekk hemmx bżonn li jiġu emendati r-rekwiżiti prudenzjali bankarji tal-UE. 2. Is-sitwazzjoni tal-mikrokreditu fl-Unjoni Ewropea 2.1. Mikrokreditu huwa kunċett b'diversi definizzjonijiet Ma hemm l-ebda definizzjoni waħda ta' mikrokreditu. It-terminu "mikrokreditu" normalment jintuża biex jirreferi għal self żgħir pprovdut lill-persuni esklużi mis-sistema finanzjarja tradizzjonali jew li m'għandhomx aċċess għall-banek, bl-għan li jgħinhom joħolqu jew jiżviluppaw negozji. Madankollu, id-definizzjoni ta' mikrokreditu tvarja ħafna fost l-Istati Membri u l-partijiet interessati skont l-ambjent soċjali, is-sitwazzjoni ekonomika, u l-għanijiet politiċi. Id-domanda għal mikrokreditu hija sostnuta minn firxa wiesgħa ta’ mutwatarji. Il-mikrokreditu jista’ jkun disponibbli biss għal "mikrointraprendituri" u nies li jaħdmu għal rashom li jfittxu finanzjament għal negozji żgħar. Jista’ wkoll jiffoka biss fuq gruppi oħra bħal persuni esklużi soċjalment li jippruvaw ilaħħqu ma' emerġenzi, jiffinanzjaw l-edukazzjoni, jew saħansitra jakkwistaw assi bażiċi tad-djar. Mikrokrediti huma ġeneralment għotjiet b'self żgħar ħafna, għal terminu qasir u mingħajr garanzija, bi ħlasijiet lura aktar frekwenti u rati ta' imgħax ogħla minn dawk ta' self konvenzjonali mill-bank. Madankollu, lil hinn minn din id-deskrizzjoni ġenerali, il-mikrokrediti jingħataw skont termini u l-kondizzjonijiet tas-self li jvarjaw ħafna bejniethom. Pereżempju, it-terminu tal-ħlas lura tas-self huwa ġeneralment inqas minn sitt xhur, iżda jista’ jiġi estiż għal għaxar snin. Fir-rigward tar-rati tal-imgħax, fattur importanti li jiddetermina l-livell tagħhom huwa l-eżistenza ta’ liġijiet tal-użura. Fejn huma fis-seħħ liġijiet tal-użura , il-mutwanti mhumiex awtorizzati jimponu rata tal-imgħax ogħla minn dik stipulata. Fl-Istati Membri li ma jkollhomx restrizzjonijiet bħal dawn, ir-rati tal-imgħax jistgħu jkunu ogħla minn fejn hemm liġijiet dwar l-użura. Bħala ammonti, mikrokreditu ġeneralment jirreferi għal self li ma jaqbiżx EUR 25,000[3]. Madankollu, ħafna partijiet interessati Ewropej jiddefinixxu mikrokreditu bħala self b’ammonti ferm iżgħar jew ammonti ħafna ogħla. L-attivitajiet imwettqa minn mikromutwanti jistgħu jmorru lil hinn minn self u jinkludu servizzi finanzjarji oħra, bħal prodotti tat-tfaddil, kontijiet kurrenti, servizzi ta’ ħlas, servizzi ta’ trasferiment, assigurazzjoni, kiri, u oħrajn. Din il-firxa wiesgħa ta’ servizzi finanzjarji għandha madankollu tiġi msemmija bħala "mikrofinanzjament" u użata f’sens usa’ mit-terminu' mikrokreditu'. In-nuqqas ta’ definizzjoni konsistenti u ġeneralment użata ta’ mikrokreditu huwa ostaklu għall-ġbir ta' informazzjoni u dejta dwar din l-attività, li jagħmilha diffiċli biex jiġi segwit l-iżvilupp ta' mikrokreditu fl-UE. Huwa diffiċli li jinstabu fatti u ċifri tajbin dwar il-volum ta' mikrokreditu u servizzi relatati, partikolarment għall-UE kollha kemm hi. Għotjiet b'self b'karatteristiċi simili jistgħu jiġu kklassifikati alternattivament bħala mikrokreditu jew self konvenzjonali, skont il-kuntest. Dawn jistgħu jiġu rrappurtati bħala self lill-konsumaturi, self lill-operaturi, self korporattiv jew self lil intrapriżi żgħar u medji (SMEs). 2.2. Firxa wiesgħa ta' definizzjonijiet hija riflessa fil-varjetà ta’ fornituri ta' mikrokreditu 2.2.1. Ħarsa ġenerali tat-tipi ta’ istituzzjonijiet li jipprovdu mikrokrediti fl-UE Definizzjonijiet differenti huma riflessi fil-varjetà ta’ forom legali użati minn fornituri ta' mikrokreditu. Fornituri ta' mikrokreditu jaqgħu taħt kategoriji differenti: banek tat-tfaddil u kummerċjali, kooperattivi, istituzzjonijiet ta' mikrofinanzjament, istituzzjonijiet finanzjarji mhux bankarji, unjonijiet tal-kreditu, fondazzjonijiet u tipi oħra ta' organizzazzjonijiet mingħajr skop ta' qligħ bħal organizzazzjonijiet u assoċjazzjonijiet mhux governattivi . Is-settur tal-mikrokreditu f-UE huwa wkoll differenti fir-rigward tad-daqsijiet u l-mudelli tan-negozju. Minbarra li mutwanti jiġu klassifikati skont it-tipi istituzzjonali, mikromutwanti jistgħu jinqasmu fi gruppi ulterjuri: – istituzzjonijiet li jeħtieġu li jiksbu liċenzja sabiex iwettqu attivitajiet bankarji, kontra dawk li jeħtieġu li jkunu reġistrati ma’ xi awtorità superviżorja bankarja mingħajr ma jkun meħtieġ li jiksbu liċenzja jew dawk li jeħtieġu li jkunu rreġistrati biss bħala entità legali; – dawk li għandhom status ta' organizzazzjoni mingħajr skop ta' qligħ kontra dawk bi skop ta' qligħ; – istituzzjonijiet privati kontra dawk pubbliċi; – mutwanti li jkollhom il-mikroself bħala n-negozju ewlieni tagħhom kontra dawk li għalihom il-mikroself jikkostitwixxi proporzjon relattivament żgħir tal-portafoll tan-negozju tagħhom. Mutwanti jistgħu wkoll ikunu differenzjati skont il-kategoriji tal-mutwatarji tagħhom: l-istituzzjonijiet mhux bankarji spiss jagħtu mikrokrediti pprovduti lil unitajiet domestiċi foqra filwaqt li mikrokrediti lil mikrointrapriżi u negozji żgħar huma prinċipalment mogħtija mill-banek. Mikromutwanti huma differenti wkoll f'termini ta' liema prodotti u servizzi huma legalment awtorizzati li joffru; jekk humiex soġġetti għal superviżjoni prudenzjali; u kif inhuma ffinanzjati l-operazzjonijiet amministrattivi u tan-negozju. Din id-diversità hija relatata mal-ambjent regolatorju f’kull pajjiż (ara t-taqsima 3). Xi Stati Membri fl-Unjoni Ewropea għandhom monopolju bankarju, li jfisser li l-attivitajiet ta' self huma ristretti għal entitajiet bankarji biss. Bil-maqlub, fi Stati Membri oħra, l-istituzzjonijiet mhux bankarji jitħallew jagħtu mikrokrediti. Hemm ukoll xi eċċezzjonijiet b’ċerti ġurisdizzjonijiet speċifiċi li jippermettu l-istituzzjonijiet mhux bankarji li jagħtu mikrokreditu minkejja monopolju bankarju. Ta' min wieħed jinnota li l-leġiżlazzjoni bankarja tal-UE biss tipprojbixxi mikromutwanti mhux bankarji milli jieħdu depożiti. 2.2.2. Istituzzjonijiet bankarji għandhom rwol ewlieni fl-UE minkejja li l-mikrokreditu ta' spiss huwa biss attività anċillari Is-sistema bankarja hija fornitur istituzzjonali importanti ta' mikrokreditu fl-UE permezz ta' banek ta’ tfaddil, kooperattivi u banek kummerċjali. Dawn jistgħu jinqasmu f'erba' gruppi prinċipali skont il-mudelli tan-negozju tagħhom: – banek li għandhom attivitajiet ta’ mikrokreditu regolari b’dipartimenti speċjalizzati ta’self ; – banek li jagħtu mikrokrediti permezz ta’ fondazzjonijiet separati; – banek li se jissieħbu ma’ istituzzjonijiet finanzjarji pubbliċi li jiddefinixxu l-politika ta’ kreditu u jassumu riskju sħiħ tas-self (taħt ċerti kundizzjonijiet) filwaqt li l-banek jibqgħu responsabbli għad-deċiżjoni tal-kreditu; – banek involuti indirettament f’mikrokreditu permezz ta' self fil-livell tal-konsumaturi, u faċilitajiet ta’ kreditu u likwidità għal istituzzjonijiet finanzjarji speċjalizzati fil-mikrokreditu. Filwaqt li jkun biss attività anċillari għal ħafna minn dawn l-istituzzjonijiet bankarji, il-mikrokreditu spiss jitqies bħala opportunità biex wieħed jipparteċipa fl-iżvilupp ta’ negozji u klijenti li jistgħu jwasslu għal profitt fil-futur. Il-bejgħ inkroċjat (fejn l-għoti ta' self jagħti lill-banek l-opportunità li jbigħu servizzi oħra lil mutwatarji) jista’ mbagħad jgħin biex jagħmel il-finanzjament tal-mikrokreditu iktar profittabbli. Il-banek jistgħu wkoll ikunu mmotivati mill-benefiċċji potenzjali ta' kollaborazzjoni ma' korpi pubbliċi permezz ta’ sħubijiet pubbliċi-privati. 2.2.3. L-istituzzjonijiet mhux bankarji li primarjament jagħtu mikrokrediti huma fornitur importanti ieħor Fil-biċċa l-kbira tal-Istati Membri, l-istituzzjonijiet mhux bankarji jwettqu l-biċċa l-kbira tal-forniment tal-mikrokreditu. Il-mudelli istituzzjonali mhux bankarji eżistenti jvarjaw minn organizzazzjonijiet mhux governattivi, assoċjazzjonijiet minghajr skop ta' profitt, karitajiet, fondi fiduċjarji u fondazzjonijiet għal kooperattivi ta' kreditu u istituzzjonijiet reliġjużi. Skont il-leġiżlazzjoni bankarja tal-UE, għajr għal xi eċċezzjonijiet, l-istituzzjonijiet mhux bankarji mhumiex awtorizzati li jirċievu depożiti mill-pubbliku, li huma ristretti għal istituzzjonijiet bankarji liċenzjati u sorveljati. Dawn l-istituzzjonijiet mhux bankarji jagħtu mikrokrediti għal gruppi soċjalment jew finanzjarjament esklużi bħala attività primarja. Biż-żmien, uħud minn dawn l-organizzazzjonijiet mhux bankarji ta' mikrokreditu jevolvu f'kumpaniji li jagħmlu profitt bħal regolati l-istituzzjonijiet bankarji. Din it-trasformazzjoni istituzzjonali ta’ spiss hija xprunata minn ħtieġa għal iktar kapital u xewqa li tiġi offruta firxa usa' ta’ servizzi bħat-teħid ta' depożiti. F’xi Stati Membri, ġew stabbiliti sħubijiet bejn organizzazzjonijiet li ma jagħmlux profitt u istituzzjonijiet bankarji jew pubbliċi. Tal-ewwel iwettqu għażla informali tal-applikanti li se jirċievu finanzjament u joffrulhom assistenza wara li jingħatawlhom krediti filwaqt li tal-aħħar jipprovdu l-finanzjament ta' krediti. 2.2.4. Is-settur pubbliku huwa wieħed mill-aktar atturi influwenti fis-suq tal-mikrokreditu Minkejja d-diffikultà biex jitkejjel id-daqs tas-settur tal-mikrokreditu, wieħed mill-aktar atturi influwenti fl-UE huwa s-settur pubbliku li jipprovdi lill-istituzzjonijiet bankarji u dawk mhux bankarji appoġġ li jimmira li jnaqqas id-diskrepanzi jew il-fallimenti tas-suq tal-mikrokreditu. Dan l-appoġġ hu pprovdut fil-livelli nazzjonali, reġjonali u Ewropej minn firxa wiesgħa ta’ atturi pubbliċi minn banek statali għall-Fondi Strutturali tal-UE u skemi pubbliċi oħrajn ta’ garanziji, self jew ekwità. Il-politika tal-UE tagħti prijorità għolja lil mikrokrediti li jippermettu lill-istituzzjonijiet li jirċievu finanzjament minn diversi sorsi Ewropej bħalma huma l-Fond Soċjali Ewropew, il-Fond Ewropew għall-Iżvilupp Reġjonali, il-Fond Ewropew għall-Investiment, ir-Riżorsi Ewropej Konġunti għal Intrapriżi Mikro u Medji (JEREMIE programm iffinanzjat mill-Fondi Strutturali), il-Programm għall-Kompetittività u l-Innovazzjoni (CIP) u l-Faċilità Ewropea ta' Mikrofinanzjament għall-Progress (Progress Microfinance). L-għan ta’ dawn il-programmi tal-UE huwa li jinkoraġġixxu l-istituzzjonijiet finanzjarji biex jagħtu mikrokrediti. Programmi oħrajn tal-UE jgħinu wkoll lill-fornituri tal-mikrokreditu biex itejbu l-governanza, jnaqqsu r-riskji, u jikkumpensaw parzjalment għall-ispejjeż amministrattivi għolja inerenti f’mikrokreditu permezz ta' garanziji u ta' appoġġ tekniku, bħal Azzjoni Konġunta għas-Sostenn tal-Istituzzjonijiet Mikrofinanzjarji fl-Ewropa (JASMINE) li tiffoka prinċipalment fuq il-bini tal-kapaċità ta’ fornituri ta’mikrokreditu mhux bankarji. Fuq livelli nazzjonali u reġjonali, qed jittieħdu għadd ta' miżuri biex jiġi promoss il-finanzjament tal-mikrokreditu biex jiġi kondiviż ir-riskju mal-mikromutwanti permezz ta' skemi ta 'garanzija. Huma implimentati wkoll programmi pubbliċi li jagħtu appoġġ finanzjarju dirett għall-mikromutwanti u l-mutwatarji. Fejn jeżistu banek statali, dawn x'aktarx ikunu l-fornituri ewlenin tal-finanzjament ta’ attivitajiet ta’ mikrokreditu. 3. Superviżjoni prudenzjali ta’ attivitajiet ta’ mikrokreditu fl-UE li jirriżultaw mill-applikazzjoni tad-Direttiva 2006/48/KE 3.1. Parti kbira tal-fornituri ta' mikrokreditu huma eżentati mill-applikazzjoni ta' rekwiżiti prudenzjali stabbiliti fid-Direttiva 2006/48/KE Il-varjetà ta' forom istituzzjonali użati minn mikromutwanti hi riflessa fl-oqfsa regolatorji differenti applikati għal dawn il-fornituri tal-mikrokreditu madwar l-UE. B’mod ġenerali, il-mikromutwanti li joperaw taħt il-liġi bankarja Ewropea biss għandhom jissodisfaw ir-rekwiżiti tad-Direttiva 2006/48/KE. L-attività li twassal biex tiġi applikata l-liġi bankarja Ewropea hija meta intrapriża tirċievi depożiti jew fondi li jitħallsu lura oħra mill-pubbliku u, fl-istess ħin, tagħti krediti għan-nom tagħha skont id-definizzjoni ta' istituzzjoni ta' kreditu kif stipulat fl-Artikolu 4(1) tad-Direttiva 2006/48/KE. Dan ifisser li mikromutwanti li ma jżommux depożitu mhumiex meħtieġa jiksbu liċenzja bankarja u li jissodisfaw ir-rekwiżiti prudenzjali tad-Direttiva 2006/48/KE għajr jekk l-Istati Membri japplikaw approċċ aktar strett billi jippermettu lil istituzzjonijiet bankarji liċenzjati biss biex jagħtu mikrokrediti. Barra minn hekk, billi l-leġiżlazzjoni prudenzjali li tikkonċerna istituzzjonijiet bankarji hija sa ċertu punt armonizzata permezz tad-Direttiva 2006/48/KE, l-approċċ regolatorju għall-mikrokreditu pprovdut minn istituzzjonijiet mhux bankarji, ivarja ħafna minn pajjiż għal ieħor. F'ħafna Stati Membri, ma hemm ebda regoli speċifiċi relatati ma' dawn il-mikromutwanti mhux bankarji li jaqgħu fil-kamp ta' applikazzjoni tal-liġijiet tal-kumpaniji applikabbli b’mod ġenerali, filwaqt li l-oqfsa regolatorji speċifiċi għall-forniment ta' mikrokreditu jistgħu jiġu stipulati fil-leġiżlazzjoni nazzjonali, bħal pereżempju kif inhu l-każ, fl-Italja. Dawn is-sejbiet għandhom żewġ implikazzjonijiet: – istituzzjonijiet b'attivitajiet simili mhumiex suġġetti għall-istess rekwiżiti regolatorji madwar l-UE; u – Id-Direttiva 2006/48/KE tista’ ma tippenalizzax daqshekk il-mikrokreditu kif seta' kien mistenni, minħabba l-kamp ta’ applikazzjoni limitat. 3.2. Diversi fatturi x'aktarx itaffu l-impatt tar-rekwiżiti prudenzjali stabbiliti fid-Direttiva 2006/48/KE dwar attivitajiet ta’ mikrokreditu għalkemm jista’ jkun hemm xi restrizzjonijiet sinifikanti 3.2.1. Id-Direttiva 2006/48/KE ma tikkunsidrax in-natura speċifika tal-mikrokreditu In-natura speċifika tal-mikrokreditu mhix ikkunsidrata fil-leġiżlazzjoni bankarja tal-UE. Il-forniment ta' mikrokreditu li huwa kkunsidrat bħala attività ta' self komuni u jaqa’ fil-kamp ta’ applikazzjoni tar-regoli applikabbli dwar il-finanzjament u l-forniment ta’ self. Dan huwa veru fir-rigward tad-Direttiva 2006/48/KE li ma tagħmel ebda referenza għal regoli prudenzjali speċifiċi relatati mal-mikrokreditu. Dan ifisser li la hemm rinunzja li tippermetti lill-banek sabiex jeżentaw l-attività ta’ mikrokreditu tagħhom mir-rekwiżiti prudenzjali u lanqas regoli speċifiċi li jimmitigaw ir-rekwiżiti prudenzjali meta mqabbla ma' dawk applikati għal attivitajiet bankarji oħra. 3.2.2. Aċċess għal skemi ta' garanzija pubblika jippermetti lil fornituri ta' mikrokreditu jnaqqsu b’mod sinifikanti l-livell tal-fondi proprji meħtieġa biex ikopru r-riskju tal-kreditu li huma esposti għalih Mikrokrediti jistgħu jġorru riskju ta’ kreditu għoli – li huwa r-riskju li mutwatarju ikun inadempjenti qabel iħallas lura l-kapital u l-imgħax skedat skont il-kuntratt tas-self – minħabba l-possibilità ta’ dejn eċċessiv tal-mikromutwatarji u n-nuqqas ta’ garanziji tradizzjonalment meħtieġa mill-banek. Dan ir-riskju tal-kreditu jista’ jiġi sottovalutat minħabba informazzjoni asimmetrika. Id-Direttiva 2006/48/KE tesiġi li mikromutwanti bankarji jkollhom ammont minimu ta’ fondi proprji biex jiġi kopert dan ir-riskju tal-kreditu sabiex dawn jibqgħu koperti fil-każ ta' inadempjenza tal-mutwatarji. Skont din id-Direttiva, l-istituzzjonijiet bankarji jistgħu jikkalkolaw il-kapital minimu billi jużaw metodi differenti ta’ gradi differenti ta’ sofistikazzjoni, jiġifieri l-approċċ standardizzat u l-metodu ibbażat fuq il-klassifikazzjonijiet interni. Skont l-Approċċ Standardizzat, li huwa l-approċċ l-iktar sempliċi u komuni implimentat minn istituzzjonijiet bankarji żgħar, il-livell minimu ta’ fondi proprji huwa ddeterminat fir-rigward tar-riskji tal-mikrokrediti. Dan r-riskju jitkejjel f'termini ta' piżijiet tar-riskju (jiġifieri aktar ma’ jkun riskjuż is-self, iktar se jkun għoli l-piż tar-riskju). Skont l-approċċ standardizzat, il-mikrokrediti huma mogħtija piż ta’ 75 %[4] mill-mument li hemm korrelazzjoni baxxa bejn il-mikrokrediti[5]. Il-banek huma meħtieġa li jkollhom kapital tal-grad 1 ta’ mill-inqas 4 % tal-ammont ppeżat għar-riskju ta' mikrokrediti u kapital totali ta' mill-anqas 8 %. Dak ifisser li kapital minimu totali jammonta għal EUR 600 jekk il-valur tal-mikroself huwa ta' EUR 10,000 (jew 6 % tal-valur tas-self, wara koeffiċjent ta’ 75 %). Madankollu, fil-maġġoranza tal-Istati Membri, awtoritajiet lokali, reġjonali, jew pubbliċi nazzjonali implimentaw skemi ta' garanziji tal-kreditu li jassumu ftit mir-riskju mġarrab minn mikromutwanti. Dawn l-iskemi ta’ garanzija ġeneralment jiffissaw ammont massimu li jista' jiġi garantit, espress f’ammont assolut u/jew bħala persentaġġ tal-ammont misluf (ġeneralment bejn 60 % u 80 % tas-self). Kemm l-approċċi standardizzati kif ukoll l-approċċi bbażati fuq klassifikazzjonijiet interni jippermettu lill-istituzzjonijiet bankarji li jassenjaw il-piż tar-riskju tal-garanti lill-porzjon protett (filwaqt li l-piż tar-riskju tal-mikromutwatarju għandu jiġi assenjat lil porzjon mhux protett). Billi tali garanziji pubbliċi ħafna drabi jġorru bejn 0% u 20% tal-piż tar-riskju, il-livell minimu ta’ fondi proprji li l-fornituri bankarji tal-mikrokreditu huma meħtieġa jżommu biex ikopru r-riskju tal-kreditu iġġenerat minn mikroself, jista’ jkun mitigat drastikament. Għalaqstant, rekwiżiti kapitali eżistenti ma jidhrux li jippenalizzaw attività ta’ mikrokreditu billi l-livell tal-fondi proprji jista' jkun ħafna inqas minn 6% tal-ammont tas-self. Żieda globali fir-rekwiżiti kapitali u t-tisħiħ tal-kwalità tal-kapital huma previsti fir-regoli prudenzjali li bħalissa qed jiġu nnegozjati, 'CRD IV/CRR', li mill-2013 se jieħdu post id-Direttiva 2006/48/KE. Dawn ir-regoli l-ġodda li jittrasponu l-qafas Basel III fil-leġislazzjoni bankarja Ewropea għandhom l-għan li jsaħħu s-settur bankarju tal-UE u l-istabbiltà finanzjarja. Madankollu, l-SMEs esprimew tħassib dwar l-impatt ta' dawn ir-regoli l-ġodda[6] fuq kundizzjonijiet ta' self, minħabba d-disponibbiltà limitata tas-sorsi ta' finanzjament alternattivi għall-kanal bankarju. Huwa għalhekk li hija introdotta dispożizzjoni fil-proposta CRDIV/CRR (l-Artikolu 485 tas-CRR) li tesiġi li l-Kummissjoni Ewropea tirrevedi r-rekwiżiti kapitali għal skoperturi lil SMEs wara tliet snin mid-dħul fis-seħħ ta' CRD IV/CRR. Sadanittant, f'Lulju 2011, il-Kummissjoni Ewropea inkarigat lill-Awtorità Bankarja Ewropea (ABE) biex tanalizza l-idoneità tal-piżijiet tar-riskju eżistenti applikabbli għall-SMEs mutwanti[7] u biex tivvaluta l-impatt ta' (i) tnaqqis possibbli f'dawn il-piżijiet tar-riskju u (ii) żieda possibbli minn EUR 1 miljun għal 5 miljuni fil-livell minimu li taħtu l-iskoperturi għall-SMEs jibbenefikaw minn dawn il-piżijiet tar-riskju. Fir-rapport ffinalizzat tagħha ta’ Ottubru 2012, l-ABE twissi kontra kwalunkwe modifika permanenti ta’ piż tar-riskju jew limitu massimu fin-nuqqas ta’evidenza adegwata li tiġġustifika devjazzjoni mill-ftehim ta' Basel. Madankollu, l-ABE tissuġġerixxi miżuri alternattivi biex ittaffi l-kundizzjonijiet tas-self għall-SMEs bħal (i) l-introduzzjoni ta’ eżenzjoni temporanja ta' konservazzjoni kapitali, (ii) it-taffija tar-rekwiżiti kapitali matul perjodi ta' diffikultà ekonomika jew (iii) l-introduzzjoni ta’ skont ta' sostenn temporanju fuq rekwiżiti kapitali mingħajr ma jiġu mmodifikati l-piżijiet tar-riskju. Mingħajr ma jiġi antiċipat il-proċess tan-negozjati dwar il-proposta CRDIV/CRR, kwalunkwe miżura ssuġġerita se tkun ta’ benefiċċju wkoll għall-fornituri tal-mikrokreditu peress li l-mikrokreditu huwa trattat b’mod komparabbli bħala self lil SME. 3.2.3. Il-biċċa l-kbira tal-mikrokreditu jista’ jiġi eżentat mil-limitu wiesa’ ta’ skopertura mfassla biex jillimita r-riskju tal-konċentrazzjoni Minħabba d-daqs żgħir ta' mikrokrediti, fit-teorija, mhemm l-ebda self li l-valur tiegħu jaqbeż 25 % tal-fondi proprji regolatorji tal-fornituri ta’ mikrokreditu bankarju (i-limiti tar-riskju tal-konċentrazzjoni). Madankollu, meta mikrokreditu huwa ggarantit mill-istess kontroparti, bħal gvern statali jew awtorità lokali, is-sehem tal-għotjiet b'self li huma ggarantiti jista' jiġi ttrattat bħala li huwa mġarrab mill-garanti iktar milli mill-mikromutwatarji, li jista’ jwassal għal ksur tal-limitu ta’ 25 %. Madankollu, l-iskopertura għall-garanti pubbliku tista’ tiġi eżentata mill-applikazzjoni tal-limitu wiesa' ta' skopertura. 3.2.4. Ir-rekwiżiti tad-Direttiva f'termini tal-ġestjoni tar-riskju jgħinu lill-mikromutwanti bankarji biex itaffu r-riskji tagħhom Id-Direttiva 2006/48/KE tesiġi li l-mikromutwanti bankarji jkollhom stabbilita sistema komprensiva ta' ġestjoni tar-riskju biex jidentifikaw, jevalwaw, jissorveljaw u jikkontrollaw ir-riskji kollha tagħhom . Rekwiżiti bħal dawn jgħinu lill-mikromutwanti biex isaħħu l-oqfsa ta’ kontroll intern tagħhom u jiżviluppaw ħiliet u strateġiji effettivi tal-ġestjoni tar-riskju, li imbagħad jistgħu jsaħħu l-kredibilità tagħhom u l-profitabilità filwaqt li jtejbu l-istabbiltà finanzjarja fis-settur tal-mikrokreditu. L-iżvilupp ta' oqfsa ta’ kontroll intern effiċjenti jippermetti wkoll lill-mikromutwanti bankarji biex ikunu inqas esposti għal riskji tal-kreditu, il-ħasil tal-flus u frodi mill-impjegati. 3.2.5. Id-Direttiva 2006/48/KE tesiġi li fornituri ta’ mikrokreditu bankarju jikkonformaw mar-regoli prudenzjali biex itaffu r-riskju tal-likwidità Fuq in-naħa tal-assi, il-mikromutwanti bankarji jista’ ma jkollhomx riserva ta’ assi likwidi, u ta’ kwalità għolja mhux ipotekati, biex ikunu kapaċi jaffaċċjaw stress tal-likwidità, minħabba li mikrokrediti spiss ikunu illikwidi u trasformati b’diffikultà fi strumenti likwidi (permezz ta' ħruġ ta' bonds koperti jew tat-titolizzazzjoni). Fuq in-naħa tal-obbligazzjonijiet, l-istituzzjonijiet li jaċċettaw id-depożiti jistgħu jaffaċċjaw r-riskju ta' assalt bankarju speċjalment fejn m'għandhomx aċċess għal sorsi stabbli ta' likwidità minn istituzzjonijiet bankarji, pubbliċi jew internazzjonali oħra. Id-Direttiva 2006/48/KE tesiġi li istituzzjonijiet bankarji, inklużi mikromutwanti, ikollhom strateġiji tal-immaniġġjar tal-likwidità, politiki u proċessi biex jidentifikaw, ikejlu, jissorveljaw u jikkontrollaw kuljum ir-riskju tal-likwidità, u pjanijiet ta’ kontinġenza għall-immaniġġar ta’ problemi ta’ likwidità. 3.2.6. Id-Direttiva 2006/48/KE tista' tinvolvi piżijiet amministrattivi kbar li jistgħu jnaqqsu l-attrazzjoni tal-mikrokreditu bħala negozju bankarju filwaqt li jsaħħu l-fiduċja ta' investituri finanzjarji f'fornituri ta' mikrokreditu L-applikazzjoni ta' rekwiżiti prudenzjali stabbiliti fid-Direttiva 2006/48/KE tista’ tkun sproporzjonament għolja kemm għall-awtoritajiet superviżorji kif ukoll għall-mikromutwarji bankarji speċjalment jekk dawn tal-aħħar ma joħolqux riskji serji għas-sistema bankarji u ta' ħlas kumplessiva. Meta mkejla bħala persentaġġ tal-assi totali, iżgħar ma jkunu l-mikromutwanti, iktar jistgħu jkunu għoljin l-ispejjeż li jirriżultaw mill-applikazzjoni ta' rekwiżiti prudenzjali. Dan jista’ jnaqqas il-profittabbiltà tal-mikrokreditu u jnaqqas l-attrazzjoni tiegħu bħala negozju bankarju. Madankollu, xi rekwiżiti prudenzjali, speċjalment dawk relatati ma' rappurtar prudenzjali, il-proċess tal-valutazzjoni tar-riskji u l-adegwatezza tal-kapital jistgħu jkun proporzjonati mad-daqs u l-kumplessità iżgħar ta' dawn l-istituzzjonijiet, li jgħinu biex itaffu l-piż amministrattiv. Għalkemm l-istituzzjonijiet tal-mikrokreditu ma għandhom ebda impatt sistemiku sinifikanti f’termini ta’ stabbiltà finanzjarja, il-falliment ta’ kwalunkwe waħda minnhom jista’ jaffettwa l-kredibbiltà ta’ fornituri bankarji ta’ mikrokreditu oħra. Għaldaqstant, il-probabbiltà mnaqqsa ta’ falliment ta’ ditti applikabbli minħabba d-Direttiva għandha tiġi milqugħa. Barra minn hekk, ir-rekwiżiti prudenzjali bankarji jistgħu jsaħħu l-fiduċja tal-investituri finanzjarji fil-fornituri tal-mikrokreditu bħala destinazzjoni sikura għall-fondi tal-investitur. Din il-fiduċja tista’ tgħin lill-istituzzjonijiet ta’ mikrokreditu biex jattiraw aktar finanzjament għal terminu ta’ żmien twil li jippermettulhom jilħqu skala aktar sinifikanti u jipprovdu lill-klijenti tagħhom b’firxa usa’ ta’ servizzi. 4. Konklużjonijiet Il-Kummissjoni Ewropea tirrikonoxxi l-bżonn li jkun promoss il-forniment ta’ mikrokreditu u l-iżvilupp ta’ fornituri ta' mikrokreditu. Għandu jiġi mfakkar li l-Kummissjoni Ewropea hija attiva ħafna f’dan il-qasam partikolarment bl-inizjattivi JEREMIE u JASMINE u l-Faċilità Ewropea ta’ Mikrofinanzjament Progress imnedija fl-2010 sabiex tiżdied id-disponibbiltà ta' mikrokreditu sabiex jittaffa l-qgħad fost iż-żgħażagħ u biex dawn jiġu mgħejjuna jwaqfu jew jiżviluppaw in-negozju tagħhom. F'dan il-kuntest, la l-Kummissjoni Ewropea, u lanqas għadd ta' awtoritajiet pubbliċi nazzjonali ma jqisu li r-rekwiżiti prudenzjali kif stabbiliti fid-Direttiva 2006/48/KE jimpedixxu l-iżvilupp ta’ attivitajiet ta’ mikrokreditu. Kif innutat qabel f'dan ir-rapport, dawn ir-regoli prudenzjali ma jidhrux bħala li jippenalizzaw il-mikrokreditu fl-UE kif seta’ kien mistenni, u dan jipprekludi l-bżonn li jitfasslu skont il-karatteristiċi partikolari tal-attivitajiet ta’ mikrokreditu. Barra minn hekk, il-mikrokreditu jiġbor flimkien firxa wiesgħa ta' atturi li mhumiex suġġetti għal liġijiet jew regoli simili u huwa trattat b' modi differenti madwar l-Istati Membri skont il-qafas tal-politika u l-leġiżlazzjoni fis-seħħ. Minħabba din is-sitwazzjoni eteroġena flimkien man-nuqqas ta’ definizzjoni konsistenti u komunement użata tal-mikrokreditu, kwalunkwe azzjoni li timmodifika l-qafas regolatorju u prudenzjali se tesiġi kunsiderazzjoni bir-reqqa minn qabel biex tiżgura li l-attivitajiet ta’ mikrokreditu huma promossi b’mod effettiv. Jista' jkun argumentat ukoll li ma jeħtieġ li tittieħed l-ebda riforma prudenzjali jekk l-iżvilupp ta’ mikrokreditu jitqies bħala xprunat fil-biċċa l-kbira minn fatturi mhux prudenzjali. Dan ma jfissirx li regolamentazzjoni prudenzjali ma għandha ebda impatt fuq l-iżvilupp ta' dawn l-attivitajiet, iżda li fatturi prudenzjali ma għandhomx rwol kritiku fl-iżvilupp tal-mikrokreditu, u b'hekk ebda riforma prudenzjali ma tkun meħtieġa. Għadd ta’ oqsma barra l-isfera prudenzjali jistgħu minflok ikunu l-fokus ta’ riformi. Pereżempju, mod li jinkoraġġixxi l-forinment ta' mikrokrediti jista' jkun li jinħoloq ambjent aktar favorevoli għal istituzzjonijiet speċjalizzati f’mikrokreditu billi jiffaċilita l-aċċess tagħhom għal riżorsi finanzjarji. Dan l-iżvilupp jista' jiġi promoss permezz ta' forniment akbar ta' garanziji fuq self, inkoraġġiment ta' kooperazzjoni iktar mill-qrib bejn il-banek u entitajiet mhux bankarji jew aktar trasparenza finanzjarja. Skont dan l-approċċ, l-iżvilupp ta' kodiċi ta' kondotta volontarji bħal, pereżempju, dawk maħruġa mill-industrija tal-mikrokreditu stess f'dawn l-aħħar snin, jew iktar riċentiment mill-Kummissjoni Ewropea[8], jistgħu jgħinu biex jipprovdu livell ogħla ta' rikonoxximent u kredibbiltà għal dawk il-fornituri tal-mikrokreditu li jaderixxu magħhom. Ir-reviżjoni tal-ambjent ta’ protezzjoni tal-konsumatur għal mikrokreditu, li huwa barra mill-kamp ta’ applikazzjoni tad-Direttiva 2006/48/KE, u kwalunkwe titjib xieraq, jista’ jkollhom ukoll effetti pożittivi fuq attivitajiet ta’ mikrokreditu. Fl-aħħar nett, aktar attenzjoni mogħtija lill-qafas istituzzjonali għal impjieg indipendenti u l-mikrointrapriżi jistgħu wkoll iżidu l-probabbiltà tas-suċċess tagħhom u jagħmlu l-mikrokreditu iktar profittabbli. Jistgħu jitrawmu wkoll miżuri li jissimplifikaw ir-reġimi legali u amministrattivi jew biex itaffu t-tranżizzjoni bejn il-qagħad jew id-dipendenza fuq l-għajnuna soċjali u l-impjieg indipendenti. [1] Direttiva 2009/111/KE tas-16 ta' Settembru 2009 li temenda d-Direttiva 2006/48/KE, 2006/49/KE u 2007/64/KE dwar banek affiljati ma’ istituzzjonijiet ċentrali, ċerti elementi ta’ fondi proprji, espożizzjonijiet kbar, arranġamenti superviżorji, u l-ġestjoni tal-kriżijiet. [2] Id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu [3] Il-Kummissjoni Ewropea tirreferi għal dan l-ammont fil-programmi tal-UE dwar il-mikrokreditu. [4] Attwalment, l-iskoperturi kollha għal intrapriżi żgħar u ta’ daqs medju, inklużi mikrokrediti, iġorru l-istess piż tar-riskju irrispettivament mid-daqs, in-natura (kreditu jew faċilità ta’likwidità, self personali, eċċ.) u l-profil tar-riskju tal-kontroparti. [5] Mikrokreditu portfolio għandu jkollu inqas riskju mir-weighted average riskju tal-mikrokrediti kostitwenti tiegħu jekk hemm għadd sinifikanti ta' selfiet u r-riskju tal-kreditu ta' dawn is-selfiet ma jeħżienx u jitjieb b'mod simultanju. [6] B'mod partikolari, l-introduzzjoni tal-hekk imsejhaħ bafer kapitali ta’ konservazzjoni (2.5% tal-assi peżati mar-riskju minbarra r-rekwiżit ta’ 8% attwali) li jiddaħħal gradwalment bejn l-2016 u l-2019. [7] Il-piżijiet tar-riskju tħallew mingħajr tibdil fil-proposta CRD IV/CRR. [8] F'Ottubru 2011, il-Kummissjoni Ewropea ħarġet Kodiċi Ewropew ta’ imġiba tajba komprensiv għall-Provvista ta’ Mikrokrediti żviluppat b’mod konġunt ma’ fornituri ta’ mikrokreditu individwali, banek u l-korpi nazzjonali u Ewropej tal-kummerċ rispettivi tagħhom, regolaturi, akkademiċi, u aġenziji tal-klassifikazzjoni tal-kreditu.